Informasjonssøking
Innledning
I dagens samfunn blir evnen til å kunne orientere seg i den økende informasjonsmengden stadig viktigere. Dette gjelder både for løpende oppdatering innen eget fagområde og generell samtidsorientering. Det er viktig å kunne skille mellom relevant og irrelevant informasjon, mellom kvalitet og søppel. Biblioteket er en informasjonskanal du som student bør benytte deg av. Her kan du innhente kunnskap fra trykte og elektroniske kilder bl.a. ved løsning av oppgaver og utarbeidelse av prosjektarbeid.
Videre i dette dokumentet skal vi se nærmere på hva som menes med informasjonskompetanse og gi noen tips om søketeknikk/strategi. Deretter vil det bli gitt eksempler på databaser og oppslagsverk. Et avsnitt vil handle om Internett med spesiell vekt på kildekritikk. Til slutt kommer et avsnitt om referanseteknikk og skriving av litteraturlister. Idéer til dette dokumentet er bl.a. hentet fra ”Informasjonsguiden for studerande”
Informasjonskompetanse

Med informasjonskompetanse menes evnen til å finne, tilegne seg, bruke, evaluere og nyttiggjøre seg informasjon. Når man har funnet informasjonen er det viktig å evaluere den både med hensyn til hva man har bruk for og vurdere om det er kvalitetssikret informasjon.

Informasjonskyndig er den som kan:

· Avgrense hvilken mengde informasjon som trengs i en bestemt situasjon

· Skaffe seg tilgang til denne informasjonen raskt og effektivt

· Kritisk evaluere informasjonen og dens kilder

· Bearbeide den valgte informasjonen i sin egen kunnskapsbase

· Anvende informasjonen effektivt for å oppnå et bestemt mål eller hensikt 
Søkestrategi

Før du starter en søking er det viktig å vite hva informasjonsbehovet og emnet ditt er. Sett opp en søkeprofil og analyser emnet. Finn korrekte emneord og ta med synonymer for å få søket så fullstendig som mulig. Husk å få med forkortelser og akronymer. For mange fag er det viktig med korrekte fagspesifikke uttrykk og få med riktig engelsk betegnelse (evt. andre språk).
Vær så spesifikk og eksakt som mulig, bruk flere søketermer. Undersøk hvilke søkemuligheter basen/søkemotoren du bruker har. Sjekk søkeveiledning/hjelpetekst. Avgrens søket ved for mange treff, utvid ved for få. Hvilke avgrensningsmuligheter har basen/søkemotoren du bruker? Kan du avgrense til: språk, utgivelsesår, land, fulltekst, format?
Gis det muligheter for trunkering? Å trunkere vil si å søke på stammen av ordet. Trunkeringstegnet kan variere. Ofte er det * eller ?. Noen baser har automatisk trunkering.
Boolske operatorer brukes når man søker på mer enn ett ord. OG/AND mellom to eller flere ord betyr at alle ordene må være til stede. ELLER/OR mellom to eller flere ord betyr at det er nok at enten det ene eller det andre av ordene er til stede, brukes for eksempel ved synonymer eller ved utvidelse av søket. IKKE/NOT brukes hvis du ikke vil ha med et eller flere ord. I de fleste databaser/søkemotorer trenger du etter hvert ikke å skriv inn Boolske operatorer. Du kan velge forskjellige kombinasjoner fra nedtrekksmenyer.
Databaser
Fra bibliotekets hjemmeside http://www2.bib.hiof.no/
får du tilgang til en rekke databaser. Du finner både bibliografiske databaser som gir opplysninger om forfatter, tittel, emne osv. og fulltekstbaser hvor du kan ta ut hele dokumentet i fulltekst (for eksempel tidsskriftartikler). Biblioteket abonnerer både på norske og internasjonale databaser innen forskjellige fagområder og emner, som du vil dra nytte av i forbindelse med oppgaveløsning, prosjektarbeid etc. Velg riktig base i forhold til ditt informasjonsbehov. Trenger du bøker, tidsskriftartikler eller faktaopplysninger? Er du på jakt etter litteratur til studier eller hobby?
BIBSYS er felleskatalog for universitets- og høgskolebibliotekene i Norge. Du kan velge mellom å søke i hele basen eller i ditt lokale bibliotek. Du kan søke etter bøker, tidsskrifter (trykte og elektroniske), video, CD-ROM, men IKKE tidsskriftartikler. Her finner du hvilke bibliotek/avdelinger som har boka, og hvor i biblioteket den er oppstilt.
Søker du etter tidsskriftartikler er NORART en god base. Den inneholder artikler fra ca. 390 norske tidsskrifter og årbøker.
Er du på jakt etter aktuelt stoff/avisartikler er fulltekstbasen ATEKST den rette for deg. Den inneholder artikler i fulltekst fra landets største aviser, samt Hvem Hva Hvor og Teknisk Ukeblad.
Oppslagsverk

En rekke oppslagsverk ligger nå på nettet og er tilgjengelige fra bibliotekets hjemmeside.
Bl.a. abonnerer biblioteket på standardverk som Store norske leksikon og Britannica.
I Britannica kan du søke i hele leksikonet, Britannicas internettguide til kvalitetssikrede nettressurser eller i ordboken Meriam-Webster dictionary.
I Gale Virtual Reference Library  kan du søke i oppslagsverk innen miljøfag og økonomi/innovasjon.

Mange oppslagsverk/ordbøker ligger gratis på Nettet. Disse får du tilgang til ved å gå inn på bibliotekets hjemmeside via Lenker-Internett/E-bøker og oppslagsverk  


Internett

Internett er en verdifull informasjonskilde, men husk at det er mye man IKKE finner der og mye som er ren SØPPEL. Når du søker og finner informasjon på Internett er det viktig å være kritisk (se avsnittet om kildekritikk).
Forskjellige typer søkeverktøy på Internett er:

· Søkemotorer. Roboter indekserer, ingen kvalitetskontroll. Rangeres etter relevans eller etter betaling!
· Emnebaserte søkeverktøy (kataloger). Indekseres/vurderes av mennesker. De fleste søkeverktøy har etter hvert både katalog og søkerobot.
· Portaler/lenkesamlinger. Kan være guider til bestemte emneområder eller ment for en bestemt interessegruppe. Ofte er det bibliotek eller biblioteksystemer som står for utgivelsen. Et godt eksempel er BIBSYS emneportal, som er en portal for kvalitetssikrede nettressurser innen universitetenes og høgskolenes fagområder

Søkemotorene overlapper bare delvis hverandre. Det kan derfor være lurt å søke etter samme emne i flere maskiner. Som ved søk i databaser kan du som regel velge mellom enkelt og avansert søk. I de fleste tilfellene lønner det seg å velge avansert. Bruk flere søkeord, ett enkelt gir som regel alt for mange treff. Se også avsnittet om søkestrategi.
Nyttige sider for tips om søking på Internett:
Hundre tusen treff!?! Men hvor er svaret?
Search Engine Features Chart
Kildekritikk

Kildekritikk er ikke noe nytt. Dikterpresten Peter Dass sier i ”Nordland Trompet” ”Om søeormen veed jeg ey megen beskeed. Jeg haver ham aldrig med øynene seet, Begjærer ey heller den ære. Dog kender jeg mange, som haver meg sagt, hvis ord jeg giver sannferdig makt, han maae ret forfærdelig være”. Han støtter seg til kilder som han har tiltro til.
Kildekritikkens oppgave er å vurdere kildene og deres troverdighet. Dette gjelder alle typer materiale. 
Alle kan legge ut hva som helst på Internett. Kvalitetsvurdering av informasjon hentet fra nettet blir derfor ekstra viktig. Hvem står bak og i hvilken sammenheng er det publisert?
· Forfatter
Er det klart angitt hvem som er forfatter? Gis det opplysninger om faglig bakgrunn? Er oppgitt tilknytning til institusjon korrekt? (Sjekk mail-adresse, institusjonens hjemmeside). Sjekk andre kilder. Med andre ord: Er det en person ”hvis ord jeg giver sannferdig makt”
· Hvem er ansvarlig – URL/Domenenavn
Man kan lese mye ut av en webadresse. Ligger websidene på en institusjons server eller hos en internettleverandør? Har de offisiell eller privat karakter? Private sider har ofte ~ i adressen. Domenenavn kan gi tips om hvem som står for informasjonen. Man må være registrert i Brønnøysundregisteret for å kunne bruke domenenavnet .no. I USA praktiseres domene-endelser etter organisasjonstype: .com kommersielle sider, .edu utdanning, .gov statlige institusjoner
· Intensjonen med publiseringen
Hvem er målgruppen for informasjonen? Er den vitenskapelig eller ment som underholdning? Inneholder den fakta eller propaganda? Er den subjektiv eller objektiv? Uansett er det viktig at informasjonen er det den gir seg ut for å være.
· Aktualitet - Oppdatering
Er informasjonen aktuell? Sjekk når siden/dokumentet ble publisert/oppdatert. Er det gitt informasjon om dette på websiden? Bygger informasjonen på en annen originalkilde? I tilfelle hvor gammel/pålitelig?
· Sitering
Har forfatteren oppgitt referanser? I tilfelle sjekk referansene. Er de korrekte/pålitelige? Er dokumentet sitert/laget lenker til? I tilfelle hvilke institusjoner/personer har laget lenkene? Tips: Søk i Google i feltet: Søk etter sider som har lenker til siden: oppgi URL
Offentlig informasjon

Stadig mer av offentlig informasjon blir lagt ut på Internett. Dette gjelder både dokumenter i fulltekst og faktaopplysninger. I og med at denne informasjonen utgis En nyttig startside for offentlig informasjon er norge.no Denne har felles inngang for all offentlig informasjon på Internett.
Er du på jakt etter statistikk? Statistisk Sentralbyrå har en utmerket side. Trenger du lover eller forskrifter. Søk i Lovdata.
Referanseteknikk

Hvorfor skal man skrive litteraturliste
· Det skal klart vises hvor man har stoffet fra

· Det skal komme klart frem hva som er egne tanker og konklusjoner og hva som er andres. Opphavspersonen må ytes rettferdighet
· Det siterte materiale skal lett kunne gjenfinnes for videre lesning eller for å kontrolleres (for eksempel av sensorer)
Ved faglig forfatterskap, skriving av rapporter, større oppgaver etc. skal dette gjøres i standardisert form. Det fins flere referansesystem å velge mellom. HIØ. Biblioteket anbefaler å bruke Harvard-systemet. Det har stor utbredelse og er enkelt og rasjonelt å bruke. Systemet består av 2 deler, en for henvisning i teksten og en for bibliografisk beskrivelse.
HIØ. Biblioteket har utarbeidet tips til skriving av kildehenvisninger, litteraturlister og pensumlister. Se: http://www2.bib.hiof.no/index.php?ID=1770
HUSK DET ER FUSK Å IKKE OPPGI KILDE, DET GJELDER OGSÅ INFORMASJON HENTET FRA INTERNETT.

